CELEX: 62011CN0520
Language: fi
Date: 2011-10-11 00:00:00
Title: Asia C-520/11: Kanne 11.10.2011 — Euroopan komissio v. Ranskan tasavalta

10.12.2011   
            
            
               FI
            
            
               Euroopan unionin virallinen lehti
            
            
               C 362/15
            
         Kanne 11.10.2011 — Euroopan komissio v. Ranskan tasavalta
   (Asia C-520/11)
   2011/C 362/22
   Oikeudenkäyntikieli: ranska
   
      Asianosaiset
   
   
      Kantaja: Euroopan komissio (asiamiehet: F. Jimeno Fernández ja D. Bianchi)
   
      Vastaaja: Ranskan tasavalta
   
      Vaatimukset
   
   Euroopan komissio vaatii unionin tuomioistuinta
   
               —
            
            
               toteamaan, että Ranskan tasavalta ei ole noudattanut SEU 4 artiklan 3 kohtaan eikä SEUT 288 artiklaan perustuvia velvoitteitaan, koska se ei ole pannut täytäntöön komission päätöstä 2009/726/EY, jolla Ranskaa vaadittiin keskeyttämään niiden Ranskan valtion toimenpiteiden soveltaminen, joilla kielletään sellaiselta tilalta, jolla on varmistunut klassinen scrapie-tapaus, peräisin olevien maidon ja maitotuotteiden tuonti ihmisravinnoksi Ranskan alueelle
            
         
               —
            
            
               velvoittamaan Ranskan tasavallan korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Ranska on tehnyt 25.2.2009 päätöksen, joka koskee sellaisen maidon, maitotuotteiden ja lehmän- tai vuohenmaitoa sisältävien tuotteiden Ranskan alueelle tuonnin kieltämistä, joihin liittyy tarttuvan spongiformisen enkefalopatian vaara ja jotka on tarkoitettu ihmisravinnoksi.
   Komissio on saattanut asian elintarvikeketjua ja eläinten terveyttä käsittelevän pysyvän komitean käsiteltäväksi mainittujen kansallisten väliaikaisten suojatoimenpiteiden jatkamiseksi, muuttamiseksi tai kumoamiseksi.
   Komissio katsoi 24.9.2009 käytettävissä olevien tieteellisten lausuntojen ja elintarvikeketjua ja eläinten terveyttä käsittelevän pysyvän komitean kuulemisten perusteella, että Ranskan hyväksymät väliaikaiset suojatoimenpiteet ylittävät sen, mikä on tarpeen ihmisten terveyttä uhkaavan vakavan vaaran estämiseksi jopa ennaltavarautumisen periaatteen valossa ja antoi asetuksen N:o 178/2002 (1) 54 artiklan 2 kohdan nojalla päätöksen 2009/726/EY (2), jolla se vaati Ranskaa keskeyttämään kyseisten toimenpiteiden soveltamisen.
   Ranskan tasavalta nosti kanteen mainitun päätöksen kumoamiseksi. Se ei kuitenkaan vaatinut sen täytäntöönpanon lykkäämistä.
   Komissio katsoo, että koska Ranskan tasavalta ei ole pannut mainittua päätöstä täytäntöön, se ei ole noudattanut sillä SEU 4 artiklan 3 kohdan ja SEUT 288 artiklan mukaan olevia velvoitteita.
   Ensinnäkin SEU 4 artiklan 3 kohdan mukaan jäsenvaltiot toteuttavat kaikki yleis- tai erityistoimenpiteet, joilla voidaan varmistaa perussopimuksista tai unionin toimielinten säädöksistä johtuvien velvoitteiden täyttäminen.
   Toiseksi SEUT 288 artiklassa määrätään, että päätös on kaikilta osiltaan velvoittava niiden osalta, joille se on osoitettu, jotta päätöksen täysi tehokkuus voidaan taata.
   Koska Ranskan tasavallan nostamalla kumoamiskanteella ei ole päätökseen 2009/726/EY kohdistuvaa lykkäävää vaikutusta ja koska Ranskan tasavalta ei ole vaatinut täytäntöönpanon lykkäämistä, riidanalaisen päätöksen soveltamista ei ole lykätty.
   
      (1)  Elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28.1.2002 annettu Euroopan parlamentin ja neuvoston asetus (EY) N:o 178/2002 (EYVL L 31, s. 1).
   
      (2)  Ranskan toteuttamista väliaikaisista suojatoimenpiteistä, jotka koskevat sellaiselta tilalta, jolla on varmistunut klassinen scrapie-tapaus, peräisin olevien maidon ja maitotuotteiden tuontia Ranskan alueelle 24.9.2009 tehty komission päätös (EUVL L 258, s. 27).